F. Šebej, poslanec: (2002-03-19):
Pokúsim sa veľmi stručne komentovať proste to, čo už aj povedal pán minister a o čo tu ide. Po prvé, nie je celkom jasné a nie je vedeckým faktom všetko to, na čom je text Kjótskeho protokolu postavený. Kjótsky protokol je výsledkom práce medzivládneho panelu o klimatickej zmene AEPCC, ktorý bol ustanovený v roku 1988 ako projekt environmentálneho programu OSN a Svetovej meteorologickej organizácie za účelom hodnotenia vedeckých, technických a sociálno-ekonomických informácií dôležitých na hodnotenie vplyvu ľudskej činnosti na klimatickú zmenu, presnejšie jej potenciálneho dopadu a možnosti jej zmiernenia. Dospieva k záverom, ktoré pomerne významná časť vedeckej obce spochybňuje. O čo ide. Predovšetkým nie je celkom jasné a existuje dosť významná časť vedeckej obce, ktorá nesúhlasí s tvrdením, že globálne otepľovanie, ak vôbec existuje, je výsledkom ľudskej činnosti. Existujú astrofyzici, ktorí hovoria, že omnoho silnejším faktorom v tom, čo sa dá merať ako isté globálne oteplenie – je napríklad zvyšovanie teploty Slnka. Existujú ďalší, ktorí hovoria o sopečnej činnosti, existujú ďalší, ktorí hovoria o iných, povedal by som, geofyzikálnych cykloch. Treba povedať, že veľmi často svetová verejnosť podlieha istým mýtom, ktoré potom, tváriac sa ako hotový fakt, majú ovplyvniť politické rozhodnutia. Ja sa pokúsim tie mýty vymenovať. Mýtus číslo jeden je ten, že existuje jasný vedecký konsenzus v hlavných tézach o globálnom otepľovaní. V nezávislých thinktankoch, kde Európa má, samozrejme, veľký deficit, lebo nezávislých výskumných organizácií tohto typu existuje tu len veľmi málo, pôsobí množstvo ľudí, ktorí majú opačný názor. Jedným z kritikov teórie globálneho otepľovania spôsobenej ľuďmi je profesor Lindzen, významný americký meteorológ, člen tímu, toho tímu AEPCC, ktorý vypracoval ten protokol, a on udáva správy o v podstate manipulácii výsledkov tak, aby tie údaje vyzneli podľa možnosti čo najkatastrofickejšie. Najznámejším masovým vedeckým odporom voči teórii globálneho oteplenia je Lipská deklarácia podpísaná desiatkami klimatológov z celého sveta na vedeckej konferencii v roku 1995. Jej posolstvom je presvedčenie o neexistencii všeobecného vedeckého konsenzu o vplyve produkcie kysličníka uhličitého na zosilnený skleníkový efekt, nesúhlas s politicky motivovanou snahou o unáhlené konanie a deklarovanie, že desivé predpoklady budúceho oteplenia nemôžu byť oprávnené na základe existujúcich klimatických záznamov. V podobnom duchu je vedená aj novšia petícia Oregonského inštitútu vedy a medicíny, ktorú podpísalo už vyše tisíc odborníkov. Ukazuje sa, že oteplenie jednoducho vôbec nemá také rozmery, ako sa udáva. Ten druhý mýtus, ktorý chcem spomenúť je, že Kjótske protokoly sú správnym rozhodnutím a ich implementácia dokáže zabrániť otepľovaniu atmosféry. Profesor Lindzen hovorí na túto tému toto: Kjótsky protokol je absurdný. Spojené štáty signovali, ale neratifikovali, signovali niečo, čo súhlasí s preventívnym princípom, s myšlienkou tej povahy, že ak nemáte dáta, ak nemáte vedecké podklady, ale ak niekto navrhne problém, ste povinný ho okamžite riešiť. Napríklad podľa výpočtu Toma Viegliho z Amerického národného centra pre atmosferický výskum vyplýva, že ak by aj všetky zúčastnené krajiny splnili všetky záväzky Kjótskeho protokolu, v roku 2050 by ich výsledkom bolo ušetrenie „o 0,07 stupňov Celzia globálneho oteplenia“, čo je teplota takmer nemerateľná a zanedbateľná. Ja chcem povedať, že pokiaľ veda naozaj má k dispozícii len, povedal by som, schválne dramatizované výsledky práce tímov, ktoré závisia vo svojich grantových zdrojoch od organizácie, ktorá od nich očakáva takéto výsledky, pokiaľ nemá vedecká obec na všetko jednotný názor, tak sa domnievam, že podliehanie tlaku zmanipulovanej verejnej mienky je v tomto prípade nie namieste a ja osobne sa pri hlasovaní o tomto protokole zdržím, pretože si nemyslím, že mám racionálny a overený dôvod zaň hlasovať. Ďakujem. I. Presperín, podpredseda NR SR: Ďakujem pekne pánu poslancovi Šebejovi. Tri faktické poznámky. Posledný pán poslanec Prokeš. Končím možnosť prihlásiť sa s faktickou poznámkou. Prvý pán poslanec Mikloško. Pán poslanec Mikloško.